Elektron savdolar yordamida 83 mrld so‘m tejaldi

O‘tgan yili elektron kimoshdi savdolari orqali davlat xaridlarida 249,79 mingta savdo amalga oshirildi va ularda 83 milliard so‘m tejaldi. Bu haqda, Moliya vazirligi xabariga asoslanib Gazeta.uz ma’lum qilgan.

2013-yilgi elektron kimoshdi savdolarida 416,8 milliard so‘mlik xaridlar amalga oshirildi. Elektron savdolarda mablag‘ tejalishi 83 milliard so‘mni yoki 16,6 foizni tashkil etdi. Yil davomidagi davlat xaridlarida o‘rtacha qiymat 1,668 million so‘mni tashkil etdi.
Byudjet tashkilotlari tomonidan xarid qilingan mahsulot va xizmatlar qiymatiga nazar solsak, ularda oziq-ovqat mahsulotlari katta farq bilan yetakchi – 29,8 foizni tashkil etadi. Bino va transport vositalarining joriy ta’miri – 17,1%, kompyuter jihozlari va texnikasi – 12,1%, mebel va ofis jihozlari – 7,7% va boshqa mahsulot va xizmatlar xaridi – 12,7 foizni tashkil etdi.
Vazirlik va idoralar bo‘yicha olganda, umumiy xaridlarning 73,4 foizi Xalq ta’limi vazirligi tashkilotlarga to‘g‘ri keldi. Ular 183,35 mingta xaridga 192,92 milliard so‘mdan oshiqroq mablag‘ (umumiy summaning 46,3 foizi) sarflashgan.
Bu borada ikkinchi o‘rinda Sog‘liqni saqlash vazirligi tashkilotlari turibdi – 30,69 mingta xaridga (jami xaridlarning 12,3 foizi) 64,1 milliard so‘m (15,4%) mablag‘ yo‘naltirishgan. Boshqa vazirlik va tashkilotlarning xaridlari umumiy xaridlarning 1 foizidan 5,3 foizigacha bo‘lgan.
Kichik biznes subyektlari ishtirokidagi xaridlar 231,54 mingta bo‘lib, ularning umumiy qiymati 388 milliard so‘mga teng. Shunday qilib, davlat idoralariga elektron savdolar orqali mahsulot yetkazib berish va xizmat ko‘rsatishda kichik biznes subyektlarining ulushi barcha xaridlarning 92,7 foizini va savdolar umumiy qiymatning 93,1 foizini tashkil etdi.